จัดซื้ออืดฉุดเบิกจ่ายงบลงทุน
บัญชีกลางเร่งเบิกจ่ายงบลงทุนไม่สำเร็จ ลุ้นปีหน้าล้างท่อเร็วขึ้น หลังหน่วยงานรัฐเซ็นจัดซื้อเสร็จ
29 ต.ค. 2565

บัญชีกลางเร่งเบิกจ่ายงบลงทุนไม่สำเร็จ ลุ้นปีหน้าล้างท่อเร็วขึ้น หลังหน่วยงานรัฐเซ็นจัดซื้อเสร็จ
นายมนัส แจ่มเวหา อธิบดีกรมบัญชีกลาง เปิดเผยถึงการเบิกจ่ายงบประมาณใน 2 เดือนแรกของปีงบประมาณ 2558 ว่า มีการเบิกจ่ายไปแล้ว 5.25 แสนล้านบาท จากงบประมาณทั้งหมด 2.57 ล้านล้านบาท ถือว่าเป็นเม็ดเงินจำนวนมากที่เข้าสู่ระบบเศรษฐกิจ 
อย่างไรก็ตาม ยอมรับว่าการเบิกจ่ายงบลงทุนยังล่าช้า เพราะเบิกจ่ายได้เพียง 2.35 หมื่นล้านบาท จากงบลงทุนทั้งหมด 4.44 แสนล้านบาท หรือ 5.29% เท่านั้น เมื่อเทียบกับช่วงเดียวกันของปีงบประมาณ 2557 เบิกงบลงทุนได้ 1.73% ของงบลงทุน ขณะที่ปีงบประมาณ 2556 เบิกงบลงทุนได้ 12.82% 
สำหรับสาเหตุที่งบลงทุนเบิกจ่ายล่าช้า เพราะหน่วยราชการเพิ่งเซ็นสัญญาจัดซื้อจัดจ้าง ทำให้ต้องใช้เวลาอีกระยะหนึ่งในการเบิกจ่ายงบประมาณ ขณะที่การเบิกจ่ายของงบลงทุนที่เป็นงบเหลื่อมปีจะทำได้รวดเร็วกว่า เพราะเป็นโครงการต่อเนื่อง โดยงบลงทุนเหลื่อมปีทั้งหมด 3.19 แสนล้านบาท เบิกจ่ายได้แล้ว 4.78 หมื่นล้านบาท หรือ 14.98%
นอกจากนี้ มาตรการเร่งรัดเบิกจ่ายของรัฐบาลที่ให้หน่วยงานต่างๆ เซ็นสัญญาจัดซื้อจัดจ้างทั้งหมดให้ได้ภายในสิ้นเดือน ธ.ค. 2557 นี้คงไม่สามารถทำได้ตามเป้า เนื่องจากบางโครงการยังไม่มีความพร้อม อยู่ระหว่างการดำเนินการจัดซื้อจัดจ้าง คาดว่าภายในสิ้นเดือน ธ.ค.นี้ หน่วยงานต่างๆ จะเซ็นสัญญาโครงการลงทุนได้ 70-80% เท่านั้น
นายมนัส กล่าวว่า แม้ว่าจะดำเนินการไม่ได้ตามเป้า แต่มาตรการเร่งรัดการเบิกจ่ายถือเป็นมาตรการที่ดี เพราะทำให้หน่วยงานต่างๆ กระตือรือร้น หากไม่มีมาตรการนี้ หน่วยงานต่างๆ ก็จะไม่เร่งทำสัญญาจัดซื้อจัดจ้าง คล้ายเหตุการณ์เมื่อต้นปีงบประมาณ 2557 ที่รัฐบาลไม่มีมาตรการเร่งรัดเบิกจ่าย และมีปัญหาการเมือง ทำให้มีการเบิกจ่ายงบลงทุนได้น้อยมาก
“ตั้งแต่ปีหน้าเป็นต้นไปการเบิกจ่ายงบลงทุนจะรวดเร็วขึ้น เพราะโครงการส่วนใหญ่มีการเซ็นสัญญาไปแล้ว ซึ่งจะช่วยในการขับเคลื่อนเศรษฐกิจให้ขยายตัวตามที่รัฐบาลตั้งเป้าไว้ กรมบัญชีกลางก็อยู่ระหว่างการเร่งงบลงทุนของกรมให้เซ็นสัญญาได้ทั้งหมดตามนโยบายของรัฐบาล” นายมนัส กล่าว
นายวิสุทธิ์ ศรีสุพรรณ รมช.คลัง ในฐานะกำกับดูแลกรมบัญชีกลาง กล่าวว่า สาเหตุหนึ่งที่มีการเบิกจ่ายงบลงทุนได้น้อย เพราะในปีงบประมาณ 2558 ได้มีการโยกงบขององค์กรปกครองส่วนท้องถิ่น (อปท.) จำนวน 1 แสนกว่าล้านบาท จากงบลงทุนไปไว้เป็นงบประจำ จากเดิมที่ อปท.จะเบิกงบลงทุนออกไปทั้งก้อน ทำให้ที่ผ่านมาดูเหมือนการเบิกงบลงทุนทำได้มาก
แหล่งข่าวจากกระทรวงการคลัง เปิดเผยว่า นายวิสุทธิ์ได้สั่งการให้หน่วยงานภายใต้การดูแล เช่น กรมศุลกากร กรมสรรพสามิต ทำแผนปฏิบัติการเบิกจ่ายงบลงทุน เพื่อให้เห็นภาพชัดเจนว่าโครงการลงทุนที่เซ็นสัญญาแล้วจะเบิกเม็ดเงินได้ในช่วงไหนบ้าง เพื่อเป็นต้นแบบให้กับหน่วยงานอื่น และรัฐบาลสามารถดูการเบิกจ่ายในภาพรวมได้ว่าเม็ดเงินเบิกจ่ายงบลงทุนจะเข้าสู่ระบบเศรษฐกิจช่วงไหนบ้าง เป็นเงินจำนวนเท่าไร